Ólafur Ingi Skúlason eltir Höskuld Gunnlaugsson í leik Fylkis og Breiðabliks í sumar . mbl.is / Kristinn Magnússon Knattspyrnumaðurinn Höskuldur Gunnlaugsson mun líklega spila með Breiðabliki í sumar en hann lék í Kópavoginum síðasta sumar að láni frá Halmstad í Svíþjóð . Hann vill ekki snúa aftur til Halmstad en Höskuldur greindi frá þessu í viðtali í útvarpsþætti Fótbolta.net . „ Ég er enn þá á samningi hjá Halmstad en fer ekki þangað aftur , það er 99% klárt . Lánssamningurinn við Breiðablik var út árið 2019 og nú er ég samningsbundinn Halmstad til júní . Það er í vinnslu og ferli að ganga frá riftunarákvæði þar , “ sagði Höskuldur meðal annars í viðtalinu . Svo bætti hann við að „ allar líkur eru á því “ á hann fari aftur í Breiðablik . Höskuldur kannast vel við sig í Kópavogi enda uppalinn hjá Breiðabliki þar sem hann var í stóru hlutverki áður en hann var seldur til Halmstad um mitt sumarið 2017 . Hann spilaði 20 leiki fyrir Blika í efstu deild á síðustu leiktíð og skoraði í þeim sjö mörk en liðið hafnaði í öðru sæti .